รู้จัก “Philip Fisher” ต้นแบบนักลงทุน หุ้นเติบโต
คุณ Philip Fisher คือใคร ทำไมถึงเป็นผู้ที่คุณ Warren Buffett นำแนวคิดมาประยุกต์ใช้ ? ลงทุนแมนจะเล่าให้ฟัง
26 พ.ค. 2565

รู้จัก “Philip Fisher” ต้นแบบนักลงทุน หุ้นเติบโต /โดย ลงทุนแมน
หากพูดถึงนักลงทุนระดับตำนานของโลก
ชื่อของคุณ Warren Buffett คงเป็นชื่อที่หลายคนนึกถึง
แต่รู้หรือไม่ว่า แนวคิดในการลงทุนของคุณ Warren Buffett เอง
ก็ได้มีการนำแนวคิดของคุณ “Philip Fisher” มาประยุกต์ใช้ 
จนประสบความสำเร็จ กลายเป็นนักลงทุนระดับตำนานที่เรารู้จักกันอย่างในวันนี้
คุณ Philip Fisher คือใคร
ทำไมถึงเป็นผู้ที่คุณ Warren Buffett นำแนวคิดมาประยุกต์ใช้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Philip Fisher เกิดเมื่อวันที่ 8 กันยายน 1907 รัฐแคลิฟอร์เนีย ประเทศสหรัฐอเมริกา
โดยเขาจบการศึกษาระดับปริญญาตรี คณะเศรษฐศาสตร์ จากมหาวิทยาลัยสแตนฟอร์ด
และเขาก็ได้ศึกษาต่อในระดับปริญญาโท คณะบริหารธุรกิจ ที่มหาวิทยาลัยเดียวกัน
แต่หลังจากเรียนปริญญาโทไปได้เพียงปีเดียว 
คุณ Philip Fisher ได้ตัดสินใจลาออก และเริ่มต้นเส้นทางอาชีพสายการเงิน
ในตำแหน่งนักวิเคราะห์หลักทรัพย์ ที่ Crocker-Anglo National Bank ในปี 1928
คุณ Philip Fisher ใช้เวลาเก็บเกี่ยวประสบการณ์นานหลายปี
จนมาในปี 1931 เขาก็ได้ก่อตั้งบริษัท Fisher & Co. บริษัทที่ปรึกษาด้านการลงทุนของตัวเองขึ้นมา
โดยเขาได้บริหารบริษัทแห่งนี้ยาวนานหลายสิบปี ก่อนที่จะเกษียณตัวเองในวัย 91 ปี
ที่น่าสนใจคือ แนวทางในการลงทุนของคุณ Philip Fisher ตลอดระยะเวลาหลายสิบปีที่ผ่านมา
จะเน้นไปที่การลงทุนระยะยาว ในบริษัทที่มีศักยภาพในการเติบโตสูง 
แต่ก็ต้องมีระดับราคาที่สมเหตุสมผลด้วย
โดยเฉพาะอุตสาหกรรมที่เขาเชี่ยวชาญเป็นพิเศษ อย่างบริษัทไฮเทค หรือบริษัทเทคโนโลยี 
ซึ่งเขาจะเริ่มเข้าลงทุน ก่อนที่บริษัทจะได้รับความสนใจ จากนักลงทุนจำนวนมาก
คุณ Philip Fisher จะให้ความสำคัญกับปัจจัยเชิงคุณภาพเป็นหลัก เช่น
- ความได้เปรียบเชิงการแข่งขัน 
- ความสามารถของผู้บริหาร 
- ความแข็งแกร่งของแบรนด์
ซึ่งหนึ่งในวิธีที่คุณ Philip Fisher มักกล่าวถึง เกี่ยวกับการหาข้อมูลปัจจัยเชิงคุณภาพที่ว่านี้
เรียกว่า “Scuttlebutt” หรือคำซุบซิบนินทา เป็นวิธีการหาข้อมูลวงใน จากการตามแกะรอยกิจการ
โดยการแกะรอยในที่นี้ ไม่ใช่การใช้ข้อมูลวงใน ที่ผิดกฎหมายแต่อย่างใด
แต่จะเป็นการเข้าไปสืบข้อมูล จากผู้บริโภค พนักงาน และคู่ค้าของบริษัท
หรือแม้แต่ไปตามหาข้อมูล จากบริษัทคู่แข่งที่อยู่ในอุตสาหกรรมเดียวกัน
แล้วนำข้อมูลเหล่านี้ ไปใช้ประกอบการดูงบการเงิน ติดตามข่าว หรือการฟังการรายงานจากผู้บริหาร เพื่อตัดสินใจลงทุนอีกที
หนึ่งในการลงทุนที่สร้างชื่อเสียงให้กับคุณ Philip Fisher ก็คือ “การเข้าลงทุนในบริษัท Motorola” ในปี 1955 และเขาก็ได้ถือหุ้นนั้นไปตลอดชีวิต จนกระทั่งเขาเสียชีวิตลงเมื่อปี 2004
ในเวลานั้น บริษัท Motorola เป็นผู้ผลิตวิทยุ และโทรทัศน์ 
ซึ่งถือว่าบริษัทอยู่ในอุตสาหกรรม ที่มีการเติบโตที่สูง
อย่างไรก็ตาม เขากลับมองว่าธุรกิจเหล่านี้เป็นการเติบโตในระยะสั้น ที่เกิดจากปัจจัยสนับสนุนชั่วคราว ที่ครอบครัวชาวอเมริกันกำลังเร่งตัวซื้อโทรทัศน์ ไม่ได้มาจากความต้องการทั่วไป และมันไม่ใช่การเติบโตในระยะยาว
แต่สิ่งที่ทำให้เขาตัดสินใจลงทุน กลับเป็นเพราะมูลค่าที่ซ่อนอยู่ในแผนกใหม่ของบริษัท Motorola ที่เพิ่งจัดตั้งขึ้นมา เพื่อศึกษาธุรกิจใหม่เกี่ยวกับการสื่อสาร
เขามองว่า แผนกนี้แหละที่จะเป็นการต่อยอด จากความเชี่ยวชาญเดิมที่บริษัทมีอยู่แล้ว 
มาสร้างการเติบโตอย่างสม่ำเสมอในระยะยาว จนสุดท้ายจะกลายมาเป็นรายได้หลักของบริษัทในที่สุด
ก่อนที่ในเวลาต่อมา บริษัท Motorola จะก้าวมาเป็นบริษัทผลิตอุปกรณ์โทรคมนาคมระดับโลก
ด้วยมุมมองการลงทุนของคุณ Philip Fisher ที่เฉียบคม ประกอบกับการอดทนรอให้บริษัทแสดงศักยภาพออกมา
ทำให้การลงทุนในบริษัท Motorola ตลอดชั่วชีวิตของเขา หรือเกือบ 50 ปี ก็ได้สร้างผลตอบแทนให้กับเขาอย่างมหาศาล จนเขาถูกยกย่องให้เป็นนักลงทุนระดับตำนาน และเป็นต้นแบบของใครหลายคน
รวมไปถึงคุณ Warren Buffett นักลงทุนที่ขึ้นชื่อว่ามีความมั่งคั่งสูงเป็นอันดับต้น ๆ ของโลก
ยังเคยกล่าวว่า ตัวเขาเองก็นำแนวคิดในการลงทุนของคุณ Philip Fisher ไปประยุกต์ใช้
จากเดิมที่เขายึดหลักการ เน้นลงทุนในบริษัทที่ราคาถูก 
มีมูลค่าต่ำกว่ามูลค่าที่แท้จริงเป็นหลัก และมีคุณภาพบริษัทระดับกลาง
เขาก็ได้หันมาลงทุนในบริษัทที่มีคุณภาพยอดเยี่ยม ยอมจ่ายในราคาที่สมเหตุสมผลมากขึ้น
จนสามารถประสบความสำเร็จได้ในทุกวันนี้
ซึ่งเราก็สามารถเรียนรู้ และนำแนวคิดของคุณ Philip Fisher ไปปรับใช้กับตัวเองได้เช่นกัน
มันก็จะทำให้เรามีมุมมองในการลงทุนที่กว้างขึ้นมากกว่าเดิม..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-